KŐSZEG VÁROS ÖNKORMÁNYZATÁNAK Ikt. szám:

# Városfejlesztési, Idegenforgalmi, Környezetvédelmi és Vagyonügyi Bizottsága

**JEGYZŐKÖNYV**

***Készült***: 2023. március 22-én 14 óra 00 perctől a Városháza 101 -es tanácskozótermében a Városfejlesztési, Idegenforgalmi, Környezetvédelmi és Vagyonügyi Bizottság nyilvános üléséről.

***Jelen vannak***: Kiss Péter, Gelencsér Attila, Kiss Zoltán Miksa, Takácsné Varga Ágnes, Harsányi Zsolt (5 fő)

***Meghívottak:*** Básthy Béla polgármester, Dr. Zalán Gábor jegyző, Dr. Nagy Edina aljegyző, Németh Ildikó osztályvezető, Eső Attila Kőszegi Városüzemeltető Kft. igazgató, Schrott Tamás elnök Írottkő Natúrparkért Egyesület, Horváth Ferenc elnök Kőszegi Sporthorgász Egyesület, Seper András Kőszegi Önkéntes Tűzoltó Egyesület

Kiss Péter bizottsági elnök üdvözli az egybegyűlteket, ismerteti, hogy a bizottság 5 fővel határozatképes. Illés Péter Gábor, Gelencsér Júlia, Stampf Ervin, Rába Kálmán jelezte, hogy nem tud jelen lenni az ülésen.

Az elnök szavazásra teszi fel a napirendet, melyet a bizottság **5 igen** szavazattal elfogad.

**Napirend:**

1. Kőszeg Város Önkormányzata Képviselő-testületének az önkormányzat vagyonáról és a vagyonnal való gazdálkodás szabályairól szóló 1/2007. (II.2.) önkormányzati rendelet módosítása  
*Előadó a polgármester nevében: Németh Ildikó városüzemeltetési osztályvezető*  
2. Beszámoló a Kőszegi Sporthorgász Egyesület 2022. évi tevékenységéről  
*Előterjesztő: Horváth Ferenc elnök*  
3. Az Írottkő Natúrparkért Egyesület 2022. évi szakmai beszámolója, 2023. évi munkaterve, további beszámoló a Térségi TDM Szervezet és a Tourinform Iroda 2022. évi tevékenységéről  
*Előterjesztő: Schrott Tamás elnök*  
4. A Kőszegi Önkéntes Tűzoltó Egyesület beszámolója a zsilipkezelési tevékenységéről  
*Előterjesztő: Stipkovits István elnök*  
5. Osztrák-Magyar Haydn Filmharmónia Egyesület létrehozásához hozzájárulás székhely bejegyzéséhez  
*Előterjesztő: Básthy Béla polgármester*  
6. Kőszeg, 6647/12 hrsz.-ú földrészlet belterületbe vonása  
*Előadó a polgármester nevében: Németh Ildikó városüzemeltetési osztályvezető*  
7. Kőszeg, 7794 hrsz.-ú ingatlanra kötendő haszonbérleti szerződés  
*Előadó a polgármester nevében: Németh Ildikó városüzemeltetési osztályvezető*  
8. Kőszeg, 3731/1 hrsz.-ú ingatlan ingyenes felajánlása  
*Előadó a polgármester nevében: Németh Ildikó városüzemeltetési osztályvezető*  
9. A Kőszeg, Panoráma körutat érintő ivóvízhálózat bővítésével kapcsolatos döntések meghozatala  
*Előadó a polgármester nevében: Németh Ildikó városüzemeltetési osztályvezető*  
10. Szabóhegyért Közösen Egyesület területhasználatra vonatkozó kérelme  
*Előadó a polgármester nevében: Németh Ildikó városüzemeltetési osztályvezető*  
11. Tornay Endre András műalkotásaival kapcsolatos döntések meghozatala  
*Előadó a polgármester nevében: Németh Ildikó városüzemeltetési osztályvezető*  
12. Prima-Protetika Kft. helyiséghasználati kérelme  
*Előadó a polgármester nevében: Németh Ildikó városüzemeltetési osztályvezető*

**1.napirendi pont**

Kőszeg Város Önkormányzata Képviselő-testületének az önkormányzat vagyonáról és a vagyonnal való gazdálkodás szabályairól szóló 1/2007. (II.2.) önkormányzati rendelet módosítása

**Németh Ildikó:** Ismerteti, hogy miért vált szükségessé az Önkormányzat Vagyonrendeletének felülvizsgálata, módosítása.

Egyrészt a 2022. évi belső ellenőrzést követően, az önkormányzati ingatlanok értékesítése okán a belső ellenőr pontosítást kért a kamatszámításokra vonatkozóan. Vagyonelem vételi szándék esetén lehetőség van részletfizetésire is, így abban az esetben pontosítani kell, hogy ott a minden év elején irányadó jegybanki alapkamat legyen a mérvadó. Ezt a változtatást a módosításban előkészítettük.

Másrészt a Képviselő-testület a februári ülésén a vagyonrendelet felülvizsgálatáról döntött, amely a vállalkozási célú ingatlanok értékesítésére vonatkozó rendelkezéseit kérte megvizsgálni. A magasabb rendű jogszabályokkal való összevetést követően megállapítottuk, hogy a rendelet módosítása nem szükséges. A rendelet az önkormányzati ingatlanok értékesítésének szabályait a jogszabályokban előírt kötelező tartalmi elemeknek megfelelően határozza meg, az értékesítési feltételek megállapítására esetenként és szükség szerint a pályázati kiírásban van lehetőség.

A felülvizsgálat során egyúttal pontosítottuk az 1. mellékletben szereplő forgalomképes és forgalomképtelen önkormányzati tulajdonú vagyontárgyak listáját.

**Kiss Zoltán Miksa**: Érdeklődik, hogy ki kell-e írni a pályázati kiírásnál, hogy részletfizetési is lehetséges?

**Németh Ildikó:** Igen a részletszabályokat a pályázati kiírás tartalmazza

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú – 5 igen szavazat**

**12/2023. (III.22.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a Kőszeg Város Önkormányzata Képviselő-testületének az önkormányzat vagyonáról és a vagyonnal való gazdálkodás szabályairól szóló 1/2007. (II.2.) önkormányzati rendelet módosítását fogadja el.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Beszámoló a Kőszegi Sporthorgász Egyesület 2022. évi tevékenységéről

**Horváth Ferenc** az egyesület elnöke megköszöni az elmúlt évek támogatását az Önkormányzatnak. Nagy örömére szolgál elmondani, hogy az Egyesületnek a tavalyi évben 23 millió Ft-os összegű pályázatot sikerült elnyernie. A fejlesztési lehetőség keretén belül sikerül majd megoldani a partoldal rehabilitációját és erózióját visszaszorítani, ez sajnos nem jelenti az egész partoldalt de a legszükségesebb részeket igen. Mivel idén 50 éves múltra tekint vissza az Egyesület, ezen jeles alkalomból kiadványt szeretnének megjelentetni.

**Kiss Péter:** Konstatálja, hogy mennyire fejlődik az Egyesület, köszöni a munkájukat.Érdeklődik, hogy az erózióval küzdő partoldal hány százalékát tudják rendbehozni ebből a támogatásból, amit elnyertek?

**Horváth Ferenc:** Kb. 160 m.-es szakasz, 16%-át, a legszükségesebb legveszélyesebb részeket fogjuk tudni rendbe hozni, sajnos lesznek olyan részek, amelyek nem lesznek megoldva.

**Básthy Béla**: Volt Ultrahangos talajvizsgálat is, ha jól tudom, van arra adat, hogy milyen oda nem illő tárgyakat találtak?

**Horváth Ferenc:** Nem találtak semmit a vizsgálat során.

**Básthy Béla**: Érdeklődik. hogy mekkora a mélysége most a tónak?

**Horváth Ferenc:** 2 méter, de a helyszínen a kisház oldalán található egy térkép, azon jelölve van a mélység.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú – 5 igen szavazat**

**13/2023. (III.22.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a Kőszegi Sporthorgász Egyesület 2022. évi tevékenységéről szóló beszámoló elfogadását.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Az Írottkő Natúrparkért Egyesület 2022. évi szakmai beszámolója, 2023. évi munkaterve, további beszámoló a Térségi TDM Szervezet és a Tourinform Iroda 2022. évi tevékenységéről

**Schrott Tamás**: Ismerteti az Egyesület működését. Tavalyi évben megkezdték már a szervezet átalakítását, ami alapján 3 alappilléres szerkezetre rendezkedtek be. A 3 pillér a titkárság, turizmus és a zöld csoport. Turizmus látja el az aktív hónapokat, melyek során hétvégenként is nyitva van a Tourinform iroda, sajnos jelenleg zárva van a felmondások és munkaerőhiány miatt, de hirdetjük az állást. Rengeteg szakmai gyakorlatost és szociális diákmunkást is sikerült fogadnunk, akik kisegítettek minket.

Sok felmondás volt, de ennek ellenére fejlődik a szervezet. Az alapszabályunk is megújításra került. Már működik az új honlap, szétváltunk az Osztrák felülettől. A 25 éves fennállást nagyszerű rendezvénysorozattal és faületessel ünnepeltük meg. Összesen 158 programunk volt, melyen több mint 7000 ember vett részt. Igyekszünk a helyi termékekbe új életet lehelni, új logóval és brand-el láttuk el a helyi kézműves termékeket. Viszonylag intenzív nyári szezont sikerült zárni, de rányomta a bélyegét az energiaárak emelkedése és a háború, sok vendéglátó egység bezárt, vagy átalakította magát. A KSH több mint 47.000 vendégéjszakát jelöl, ami elég kiemelkedő. Munkatervünkben szerepel, hogy sok ülést fogunk tartani, most lesz a 3. közgyűlés. A fejlesztési koncepció elkészítése májusig meg fog történni, valamint a pályázati egyeztetések is folyamatban vannak.

**Takácsné Varga Ágnes:** Jó ötletnek tartja a Natúrpark kezdeményezését a helyi termékekkel kapcsolatban. Érdeklődik, hogy a mellékletben szereplő logo már használatban van? Továbbá említetted, hogy új honlapotok van, ami külön vált az Osztrák partnerektől.

**Schrott Tamás**: Igen a Vasi-Xoda is ezt használja már. A domain már teljes egészében a Natúrpark Egyesület tulajdona, de elérhető róla az Osztrák partnerek honlapja is ugyanúgy.

**Kiss Péter:** Megköszöni az Elnök Úr munkáját, és reméli mihamarabb sikerül betölteni a megüresedett pozíciókat.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú – 5 igen szavazat**

**14/2023. (III.22.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek az Írottkő Natúrparkért Egyesület 2022. évi szakmai beszámolóját, 2023. évi munkatervét, valamint a Térségi TDM Szervezet és a Tourinform Iroda 2022. évi tevékenységéről szóló beszámolót elfogadásra.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

A Kőszegi Önkéntes Tűzoltó Egyesület beszámolója a zsilipkezelési tevékenységéről

**Seper András:** Nem szeretne sok mindent hozzátenni, hiszen a Kőszegi Sporthorgász Egyesület is elmondta az előző napirendnél, hogy megvannak elégedve a vízminőséggel. Az önkormányzattal tavaly kötött szerződésben foglaltaknak eleget tesznek, ellátják a zsilip üzemeltetésével kapcsolatos feladatokat.

**Kiss Péter:** Érdeklődik, hogy a **s**zintérzékelő javítása megtörtént esetleg már?

**Seper András:** Még nem, de ígéretet kaptunk a javításra.

**Kiss Péter:** Megköszöni az egyesület munkáját és további jó munkát kíván.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú – 5 igen szavazat**

**15/2023. (III.22.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a Kőszegi Önkéntes Tűzoltó Egyesület zsilipkezelési tevékenységéről szólóbeszámolóját elfogadásra.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Osztrák-Magyar Haydn Filmharmónia Egyesület létrehozásához hozzájárulás székhely bejegyzéséhez

**Básthy Béla**: Megkeresés érkezett a Felsőfokú Tanulmányok Intézetének Főigazgatójától, Miszlivetz Ferenctől, miszerint Magyarországon a nagyhírű Osztrák-Magyar Haydn Filharmónia Egyesület a Kőszegi Európa-házat szeretne székhelyként bejegyeztetni.

Körmendy Veronika az Egyesület képviselője, a kapcsolattartó. Az Európa-Ház jelenleg is a Felsőfokú Tanulmányok Intézetének kezelésében van, nyilván megvan annak is a módja, ha nem szeretnénk, hogy ott legyenek majd a későbbiekben, mit tehetünk ellene, de jelezték, hogy az Intézet és az Egyesület a jövőben szorosan kívánnak együttműködni. Zenéltek már Kőszegen, nagyon magas színvonalú előadást halhattunk tőlük.

**Kis Zoltán Miksa:** Érdeklődik, hogy miért pont Kőszeget választották ki? Miért nem Sopron vagy Fertőd?

**Takácsné Varga Ágnes:** Mert az Egyesület képviselője Kőszegre szeretne költözni, és jóban van az intézettel.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú – 5 igen szavazat**

**16/2023. (III.22.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy járuljon hozzá az Osztrák-Magyar Haydn Filmharmónia Egyesület (jövőbeni képviselője: Körmendy Veronika) a Kőszeg, Chernel u. 14. szám alatti ingatlan székhelyként történő bejegyezéséhez.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Kőszeg, 6647/12 hrsz.-ú földrészlet belterületbe vonása

**Németh Ildikó:** A Kőszeg Hermina-Szelestey utca kereszteződésénél elhelyezkedő ingatlan, valamint az előtte lévő közforgalom elől el nem zárt magánút tulajdonosa fordult belterületbe vonási kérelemmel az önkormányzat felé. A kérelem támogatható, hiszen a területek a Helyi Építési Szabályzat szerint már korábban lakóövezetbe kerültek.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú – 5 igen szavazat**

**17/2023. (III.22.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy kezdeményezze a Kőszeg, 6647/12 hrsz-ú 1114 m2 nagyságú, zártkerti művelés alól kivett terület és gazdasági épület kertvárosias lakóövezet (Lke-A1/13) céljára történő belterületbe vonását, valamint a Kőszeg, 6647/11 hrsz-ú kivett közforgalom elől el nem zárt magánút belterületbe vonását azzal, hogy a belterületbe vonással kapcsolatban felmerülő költségek viselése a tulajdonost terheli.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Kőszeg, 7794 hrsz.-ú ingatlanra kötendő haszonbérleti szerződés

**Németh Ildikó:** 2019-ben az Agrárminisztérium által támogatott Zártkerti mintaprogram keretében elnyert pályázaton az az Önkormányzat 10 millió forint vissza nem térítendő támogatást nyert a Hideg-völgyben található önkormányzati terület rendbetételére, szőlőültetvény és gyümölcsös létrehozására, valamint gesztenyefa liget kialakítására. A területek művelésével kapcsolatos feladatok ellátására 2019 -ben 5 éves hatorozott időre szóló Haszonbérleti szerződés jött létre a város és a Szőlőtermelők és Borértékesítők Szövetkezete között. A Szövetkezet életében olyan változások nyugdíjba vonulások, munkaerőhiány következtek be, ami miatt nem tudják tovább vállalni a művelését, azonban a Szövetkezet korábbi elnöke, Láng József szívesen átvenné az ültetvények gondozását hasonló vállalásokkal. Egyidejűleg megfogalmaztak egy kérelmet a haszonbér elengedésére vonatkozóan. A szerződés szerint 2019-től 3 évig nem terhelte a szövetkezetet bérletidíj fizetési kötelezettség, majd 2022-től 150 palack bort, vagy 100 ezer Ft haszonbérlet kellett volna fizetnie. Indokként megemlítették az aszályos időket, de ugyanakkor a gyakori vadkárok miatt kerítéssel is körbe kellett keríteni a területet.

**Kis Zoltán Miksa:** Érdeklődik, hogy 10 millió Ft.- volt a pályázati nyeremény?

**Básthy Béla:** Igen, ennek a keretében kelet megvalósítani a Hideg-völgyben lévő utat, csapadékelvezetést, terület rendezést.

**Kis Zoltán Miksa:** Nem igazán érti, ha ilyen történik miért kell kilépni egy vállalásból.

**Kiss Péter:** Aki ismeri a terep viszonyait, az tudja milyen nehéz művelni, rendben tartani. Személy szerint nagyon örülök, hogy átveszi a korábbi elnök a terület gondozását, mivel a terület nagyon szépen rendbe lett téve. Azzal a ténnyel pedig tisztában voltunk eddig is, hogy az idősebb korosztály dolgozott a területen, akik nyugdíjba mentek.

**Kis Zoltán Miksa:** Attól függetlenül, jó lenne, ha betartanák, amit vállalnak, egy kis következetesség nem ártana.

**Básthy Béla:** Mindig vannak sikertelen vállalások. Aki átveszi az a volt elnök, a vállalás eleve kötve volt az ő személyéhez. Az új elnöknek kevesebb a kötődése a művelt területhez, kevésbé tartja nagyra az üzleti dolgait. A régi elnök szívesen művelné tovább, ilyen értelemben a Láng József személyes felelősségvállalása folytatódik, nem kívánja az Új elnökre bízni a területek gondozását. A területen sajnos szüret még nem volt, a leírt indokok miatt, viszont annál nagyobb kiadásuk volt. Láng József optimista a terület gondozását illetően, karbantartása folyamatos, és az Önkormányzat részéről pozitív, hogy nem nekünk kell foglalkozni vele. Nagyszerű lenne egyszer a saját termelésű borunkat ajándékozni, de sajnos még nem volt szüret.

**Kis Zoltán Miksa:** Érdeklődik, hogy ezt a személy váltást egymás közt miért nem tudják megoldani?

**Básthy Béla:** Jóváhagyásunkat kérték ehhez.

**Németh Ildikó:** A szerződésük tartalmazza, hogy tovább nem adható a terület.

**Básthy Béla:** Ha felmondanánk a szerződést, újra le kellene ülni Láng József Úrral szerződést kötni. Felesleges körnek tartom, és így nem esünk abba, hogy a szerződésbontás után netalán mégis visszamondaná az átvételt.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatokat.

A szavazás eredménye: **4 igen – 1 nem szavazat**

**18/2023. (III.22.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek Kőszeg Város Önkormányzata és a Szőlőtermelők és Borértékesítők Szövetkezete (9730 Kőszeg, Várkör 54.) között 2019. május 31-én létrejött, a Kőszeg 7794 hrsz-ú zártkerti ingatlanra vonatkozó haszonbérleti szerződés 15. pontjában szereplő, 2022. évre vonatkozó haszonbérleti díjat elengedését.

Felelős a közlésért: Kiss Péter bizottsági elnök

Határidő: képviselő-testületi ülés

A szavazás eredménye: **4 igen – 1 nem szavazat**

**19/2023. (III.22.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek Kőszeg Város Önkormányzata és a Szőlőtermelők és Borértékesítők Szövetkezete (9730 Kőszeg, Várkör 54.) között 2019. május 31-én létrejött, a Kőszeg 7794 hrsz-ú zártkerti ingatlanra vonatkozó haszonbérleti szerződést 2023. március 31-i hatállyal közös megegyezéssel kerüljön megszüntetésre.

Felelős a közlésért: Kiss Péter bizottsági elnök

Határidő: képviselő-testületi ülés

A szavazás eredménye: **4 igen – 1 nem szavazat**

**20/2023. (III.22.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy Kőszeg Város Önkormányzata és Láng József között kötendő, a Kőszeg 7794 hrsz-ú zártkerti ingatlanra vonatkozó haszonbérleti szerződést a melléklet szerinti tartalommal hagyja jóvá, s egyúttal hatalmazza fel a polgármestert a szerződés aláírására.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Kőszeg, 3731/1 hrsz.-ú ingatlan ingyenes felajánlása

**Németh Ildikó:** Egy, a Királyvölgyben lévő terület tulajdonosai ingyenes felajánlással keresték fel az Önkormányzatot, amely öröklés útján került a birtokukba. A rendezési terv alapján közlekedési és közműterület övezetbe tartozó árokterület a kiszabályozandó részek minimális hányadát képezik. Az ingatlan átvezetésének, birtokbavételének vannak költségei, hosszú távon a terület megszerzése indokolt.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú- 5 igen**

**21/2023. (III.22.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a Kőszeg, 3731/1 hrsz-ú, 108 m2 nagyságú kivett beépítetlen terület megnevezésű ingatlan 1/1 tulajdoni hányadának ingyenes felajánlását fogadja el.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

A Kőszeg, Panoráma körutat érintő ivóvízhálózat bővítésével kapcsolatos döntések meghozatala

**Németh Ildikó:** A Panoráma körútról megközelíthető ingatlanok ivóvízellátása érdekében a vízhálózat bővítésére volt szükség, amelyet tulajdonosok a szükséges engedélyek beszerzését követően saját költségükön kiépítettek. Jogszabály rendelkezik arról, hogy víziközmű kizárólag az állam, vagy a települési önkormányzat tulajdonában állhat, így a beruházó a kiépült rendszer térítésmentes tulajdonba adásához szükséges igazolásokat átadta azzal, hogy a város a tulajdonba vétellel egyidejűleg adja át a Vasivíz Zrt. részére üzemeltetésre.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú- 5 igen**

**22/2023. (III.22.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a Panoráma körúton Kőszeg Város Önkormányzata tulajdonában lévő Panoráma körút 955 hrsz-ú és a 956 hrsz-ú kivett közterületeket érintő, Szemes és Fia Kereskedelmi és Szolgáltató Kft. által SzF-188/2021. tervszámon készített engedélyezési tervdokumentáció alapján magánberuházásban létesült ivóvíz gerincvezeték térítésmentes önkormányzati tulajdonba adását fogadja el, egyidejűleg a rendszert üzemeltetésre adja át a Vasivíz Zrt. részére.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy hatalmazza fel a polgármestert a tulajdonba- és üzemeltetésre adással kapcsolatos valamennyi dokumentum aláírására.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Szabóhegyért Közösen Egyesület területhasználatra vonatkozó kérelme

**Németh Ildikó:** A Szabóhegyért Közösen Egyesület azzal a kéréssel fordult az önkormányzathoz, hogy a tulajdonukban lévő Felsőerdő út 36 sz. mellett lévő önkormányzati területet használatába szeretnék venni, a sajátjukkal együtt gondoznák A kis házukat az Egyesület a múlt évben elkezdte felújítani, az idei évben még a kerti lépcsőt építik meg és a területük rendezését végzik el. Az önkormányzati telken pihenési lehetőséget alakítanának ki az arra elhaladóknak, információs központtal felhívnák a figyelmet a környezettudatos szemléletre is, különböző közösségi programokat szerveznének.

**Kiss Péter:** Úgy tudom a kis ház, már nagyjából kész, befejeződött a felújítása.

**Básthy Béla:** Terület gondozása szempontjából jó ötletnek tartom. Mivel önállóan nem hasznosítható a terület. Önértéke is csekély így eladás szempontjából nem megfelelő. Ha úgy látjuk majd a későbbiekben, felmondjuk a szerződést és visszavesszük a területet.

**Kis Zoltán Miksa:** Érdeklődik, hogy miért nem lehet ezeket a haszontalan területeket akkor inkább eladni?

**Básthy Béla:** Abban az esetben sajnos a hegyoldalon ott is laknának, ahol nem lehet. Önkormányzat részéről akkor több teendő lenne vele, mivel akkor utat, csatornát kellene építeni. Szerencsére Főépítész Úrral sok mindenre nemet mondunk, mivel a zöldfelületek létrehozása, megtartása nagyon fontos a számunkra.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **4 igen – 1 nem szavazat**

**23/2023. (III.22.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy Kőszeg Város Önkormányzata és a Szabóhegyért Közösen Egyesület között kötendő, a Kőszeg 867 hrsz-ú, kivett beépítetlen terület megnevezésű ingatlanra vonatkozó haszonkölcsön szerződést a melléklet szerinti tartalommal hagyja jóvá, s egyúttal hatalmazza fel a polgármestert a szerződés aláírására.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Tornay Endre András műalkotásaival kapcsolatos döntések meghozatala

**Németh Ildikó:** 2001-ben adásvételi szerződés útján értékesítésre került a Királyvölgyi u. 30. sz. alatti ingatlan. A vételár felét egyösszegben fizette ki a vevő, míg a fennmaradó, kamatokkal növelt összeget műalkotásokkal teljesítette Tornai Endre András. Ennek teljeskörű elszámolása a szerződésben meghatározott 10 éven belül megtörtént, sőt még azon felül más műalkotást is a város tulajdonába adományozott a család. A szerződésben foglalt vállalás szerint a megvásárolt ingatlan kertjében kellett elhelyeznie a város tulajdonába került alkotásokat, amely szoborpark nyitva állt az érdeklődők előtt. Az örökösök a korábbi vállalások okán fordultak most az önkormányzathoz, mivel az ingatlan értékesítését tervezik, ehhez viszont szükséges a szobrok megfelelő helyre történő áthelyezése, aminek teljeskörű költségeit vállalnák. Tárgyalásokat kezdeményeztek a várossal azok átadásáról, áthelyezésének részleteiről. A helyszíni szemlén megállapításra került, hogy akadnak olyanok, amik helyhez kötöttek, vagy felújításra szorulnak, így ezek helyett más alkotásokat ajánlottak fel. A szobrok áthelyezésének helyszíneként a Fekete kert közpark területe lett megjelölve.

**Kis Zoltán Miksa:** Ilyen esetekre egy nagyobb volumenű szoborparkot nem lehetne létesíteni, ami nem a város közepén helyezkedik el, gondolva ezzel a jövőre is, mivel ott lehetnek terület béli és közlekedési változások a későbbiekben? Egy olyan helyet kellene találni, ahol örökre ott maradhat, és más helybéli híres művészek műalkotásaival együtt lehetne oda helyezni. Ezek a szobrok hirtelen a város nyakába zúdultak örökségként, a tulajdonosnak ez rendkívül jó üzlet volt így, hogy ezekkel a vállalásokkal szerezte meg az ingatlant, és csak szinte Ő nézegette a saját udvarán a Város szobrait. Egyételmű, hogy biztosítani kell neki a helyet, de úgy, hogy ne azt a helyet foglalja el, ami amúgy is problémás, mivel véleménye szerint a Fekete kerti területhez előbb-utóbb hozzá lesz nyúlva a későbbiekben.

**Gelencsér Attila:** Megjegyzi, hogy ez a szobor mennyiség soknak tűnik arra a helyre.

**Németh Ildikó:** A mellékletben az összes szobor fel van sorolva, ezek közül vannak olyanok, amik más helyszíneken vannak elhelyezve (Hivatal udvara, Vaihingen), 11 alkotásról van szó.

**Gelencsér Attila:** Volt egyáltalán más lehetőség? Kerestünk másik helyet?

**Kiss Péter:** Ehhez további egyeztetések kellenének.Nem illenek oda azok a szobrok, történelmi vonatkozásukban sem, mivel ott már van egy Szovjet emlékmű, nem politikai indíttatásból hanem esztétikailag, stílusban.

**Kis Zoltán Miksa:** Itt egy bizonyos művésznek állítunk emléket, joggal jelentkezhet majd a következő művész, hogy akkor neki is legyen ilyen. Vannak azért a városnak más jeles képviselői, itt nem egy szoborparkot csinálunk, hanem egy embernek állítunk emléket, kényszerből, és nem is akárhol. A városvezetésnek gondolnia kellene majd erre, hogy lehet jön a következő ilyen művész majd.

**Básthy Béla:** Attól, úgy gondolom nem kell tartani, hogy több művész jönne számításba. Az volt a korábbi feltétel, hogy látogatható legyen az értékesítésre került ingatlan udvara, de most már egy ideje nem az, el kell helyezni máshova. Nem feltétlenül ragaszkodunk a Fekete kerthez, de ott jelenleg semmi nincs és valamilyen szinten témát ad a sétának. Örökösök nincsenek nyomás alatt az elhelyezésüket illetően, akár a későbbi döntés is szóba jöhet, nem feltétlenül kell most megvitatni. Az nagyon jó dolog, hogy együttműködnek és az ezzel kapcsolatos költségeket vállaljak. Itt az a kérdés, ha nem ide, akkor hova helyezzük el.

**Kis Zoltán Miksa:** Javaslom a Munkaügyi központnál lévő parkot, amit meg lehetne védeni a későbbi beépítettségtől. Az a város központja, jó lenne, ha úgy is maradna a későbbiekben.

**Básthy Béla:** Esetleg ezt a szobor mennyiséget el is lehetne osztani. Az nem tudjuk, hol lesznek beavatkozási szándékok, tény, hogy annak a belső területnek a parkként működése nincs még meg, ott szerintem előbb akarnának beavatkozni a területbe.

**Kis Zoltán Miksa:** Alegfőbb érvem a közlekedési probléma, ami a Fekete-kert körül lesz, mivel előbb-utóbb át lesz alakítva és parkolók létesítése lesz ott is a cél**.**

**Gelencsér Attila:** Álláspontja szerint is más helyszíneket is meg kellene vizsgálni.

*Mivel több kérdés és hozzászólás nem hangzik el, a bizottsági elnök módosító javaslatot teszi fel szavazásra, miszerint további egyeztetés szükséges a területet és a szobrok elhelyezését illetően, így az előterjesztés ne kerüljön napirendre a soron következő Képviselő-Testületi ülésre.*

*Ezt a módosító indítványt 5* ***igen*** *szavazattal javasolja a Képviselő-testületnek elfogadásra.*

1. **napirendi pont**

Prima-Protetika Kft. helyiséghasználati kérelme

**Németh Ildikó:** Egy gyógyászati segédezközöket gyártó cég kerete fel az Önkormányzatot ingyenes helyiséghasználati kérelmével. Terveik szerint május 15-én tartanának egy ingyenes ortopédiai szakrendelést a helyi lakosság részére. Egészségház egyik szakrendelőjét találtuk alkalmasnak erre a célra, az időpont nem ütközik más rendeléssel sem egybe, így az általuk megjelölt időpont megfelelő lenne a rendelés megtartására. Évenként egyszer jőnének, de további igény esetén határozatlan időre is lehetne kötni a bérleti szerződést. A bérleti díjat 20.000.-Ft-ban jelöltük meg.

**Kis Zoltán Miksa:** Érdeklődik, hogy kik Ők? Pontosan mit is árulnak akkor, mert ha évente csak egyszer jön, az miért jó a Városnak? A rendelőben lévő felszerelések többe kerülnek mint 20.000-Ft. Ez nem a lakosságot támogatja.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **1 igen – 4 nem szavazat**

**24/2023. (III.22.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága nem javasolja a Képviselő-testületnek, hogy hozzá járulását adja a Prima-Protetika Kft. részére a Kőszeg, Gábor Áron u. 1. szám alatti Egészségház szakorvosi részlegén (B épületrész) évi 1 alkalommal a lakosság számára ingyenes ortopédiai szakrendelést szervezéséhez.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága nem javasolja a Képviselő-testületnek, hogy felhatalmazza a polgármestert a bérleti szerződés aláírására.

Más napirendi pont nem lévén az elnök a nyilvános ülést 15 óra 50 perckor berekesztette.

…………………………… ……………………………..

Kiss Péter elnök Bizottsági tag